ജയലളിതയുടെ ചിത്രമുള്ള ബാഗുകള് മാറ്റേണ്ട: സ്റ്റാലിന് ചെന്നൈ: തമിഴ്നാട്ടിലെ സ്കൂള് കുട്ടികള്ക്ക് വിതരണം ചെയ്ത മുന് മുഖ്യമന്ത്രി ജയലളിതയുടെ ചിത്രമുള്ള ബാഗുകള് മാറ്റേണ്ടതില്ലെന്ന് ഡി.എം.കെ അധ്യക്ഷനും മുഖ്യമന്ത്രിയുമായ എം.കെ. സ്റ്റാലിന്. ബാഗുകള് മാറ്റുന്നതിന് വേണ്ടി ഉപയോഗിക്കുന്ന തുക വിദ്യാര്ഥികളുടെ ഉന്നമനത്തിന് ഉതകുന്ന മറ്റ് കാര്യങ്ങള്ക്കായി ഉപയോഗിക്കണമെന്നും സ്റ്റാലിന് ബന്ധപ്പെട്ട വകുപ്പിന് നിര്ദേശം നല്കി. ജയലളിതയുടെയും മുഖ്യമന്ത്രിയായിരുന്ന എടപ്പാടി പളനിസ്വാമിയുടെയും ചിത്രങ്ങളാണ് അണ്ണാ ഡി.എം.കെ. സര്ക്കാര് സ്കൂള് ബാഗുകളില് പതിച്ചിരുന്നത്. ഇത്തരത്തിലുള്ള 65 ലക്ഷത്തോളം ബാഗുകളാണ് എടപ്പാടി സര്ക്കാര് സ്കൂള് കുട്ടികള്ക്ക് സൗജന്യമായി വിതരണം ചെയ്തത്. പുതിയ തീരുമാനം വഴി 14 കോടി രൂപയാണ് വിദ്യാര്ഥികളുടെ ഉന്നമന പദ്ധതികള്ക്കായി സര്ക്കാറിന് വിനിയോഗിക്കാന് സാധിക്കുക. സര്ക്കാര് മാറുന്നതിന് അനുസരിച്ച് അതാതു രാഷ്ട്രീയപാര്ട്ടികള് താല്പര്യമുള്ളവരുടെ പേരുകളും ചിത്രങ്ങളും വെച്ച് പദ്ധതികളും പരിപാടികളും പ്രഖ്യാപിക്കുക തമിഴ്നാട് രാഷ്ട്രീയത്തില് സാധാരണ കണ്ടുവരുന്ന കാര്യങ്ങളാണ്. ഈ കീഴ്വഴക്കത്തിനാണ് സ്റ്റാലിന് മുഖ്യമന്ത്രി പദത്തില് എത്തിയതോടെ മാറ്റം വരുത്തുന്നത്. എല്ലാവരെയും ഉള്ക്കൊള്ളിച്ചു കൊണ്ടു സംസ്ഥാന ഭരണം മുന്നോട്ടു കൊണ്ടു പോവുക എന്ന മാതൃകയാണ് സ്റ്റാലിന് സ്വീകരിക്കുന്നത്.